Asociación Socio-Educativa Antonio Gandoy

A Asociación Socio-Educativa Antonio Gandoy é unha entidade sen ánimo de lucro que promove a educación para comprender a realidade, intervir nela e vivir en harmonía consigo mesmo, cos demais e coa natureza dando relevancia á familia nos primeiros anos de vida e asumindo o compromiso coa lingua, a cultura, a contorna e o saber propios dos cativos e cativas como referencias para o desenvolvemento da personalidade especialmente de 0 a 3 anos. Orixe
A Asociación Socio-Educativa Antonio Gandoy continuou o labor de Preescolar na Casa en 2013 tras a cancelación do financiamento por parte da principal entidade sustentadora do programa, a Xunta de Galicia. Un grupo de traballadores e traballadoras vencelladas ao programa anterior decidiu constituír a asociación co gallo de continuar atendendo as necesidades das familias rurais con crianza de meniños e meniñas en idades previas á escolarización obrigatoria. Escolleron o nome (Antonio Gandoy) por ser el o fundador do proxecto anterior en 1977. Actividades
A asociación leva a cabo unha serie de tarefas como: A organización e inventario do material realizado por Preescolar na Casa para facilitalo ás persoas interesadas en coñecelo, estudalo ou usalo.
O deseño de programas e recursos de intervención educativa encamiñados á parentalidade positiva.
O desenvolvemento de actividades orientadas ás familias e sociedade para a mellora da educación dos meniños e meniñas como:
Espazos das familias: seminarios que ofrecen formación para nais e pais con nenos e nenas de 0 a 3 anos co gallo de reforzar as competencias parentais e dar resposta ás diferentes necesidades da infancia.
O son que me arrola: proposta musical para achegar a cultura tradicional oral galega a través das cantigas de berce, rimas e música para as familias de cativos e cativas de 0 a 6 anos.
Festa xogueteira: xornadas de xogo familiar para nais e pais con petís de 0 a 3 anos a través dunha aprendizaxe estruturada en espazos de construción, motricidade, música, arte, coordinación, manipulación etc. Colaboracións
A asociación fai as súas actividades grazas ás achegas e colaboración de diversas entidades e persoas particulares: As persoas poden contribuír como socios numerarios, socios protectores e voluntarios.
Entre as institución colaboradoras, hai deputacións, concellos, asociacións, bibliotecas, fundacións e centros de desenvolvemento rural. Obxectivos
Os obxectivos da Asociación Socio-Educativa Antonio Gandoy son: Promover unha educación que capacite á persoa para comprender a realidade, intervir nela e vivir en harmonía consigo mesmo, cos demais e coa natureza.
Difundir unha cultura da infancia, das súas necesidades, potencialidades e dereitos de acordo coa Convención dos Dereitos do Neno adoptada e ratificada pola Asemblea Xeral das Nacións Unidas o 20 de novembro de 1989.
Fomentar a educación da infancia a través de actividades preventivas e formativas que promovan o exercicio da parentalidade positiva.
Fomentar a xestión do coñecemento sobre a infancia e a familia.
Promover a creación de servizos de atención socio-educativa a nenas/os e/ou familias de diferentes colectivos, do ámbito rural, poboación dispersa e contornos familiares de especial vulnerabilidade, co fin de promover a igualdade de oportunidades e a conciliación da vida familiar e laboral.
Fomentar o estudo, conservación e difusión da cultura tradicional galega así como o emprego e promoción da lingua galega.
Fomentar a relación con entidades públicas e/ou privadas en aspectos que inciden no desenvolvemento e benestar da infancia e da familia.
Promover programas de voluntariado para o desenvolvemento das accións que se leven a cabo.
Os obxectivos manteñen basicamente a liña de traballo de Preescolar na Casa.